સુપ્રીમ કોર્ટ જાણે જ્યુડિશિયલ એક્ટિવિઝમના મૂડમાં છે. સુપ્રીમ કોર્ટના નિવૃત્ત થતા ચીફ જસ્ટિસ દીપક મિશ્રાએ નિવૃત્તિના બરાબર એક સપ્તાહ પહેલાં ટી-૨૦ ક્રિકેટ મેચની માફક ઝડપી એક ડઝન મહત્વના બલકે, શકવર્તી કહી શકાય તેવા ચુકાદાઓ આપી દીધા છે. દેશની જનતાએ આ ચુકાદાઓને વ્યાપક રીતે આવકાર્યા છે પણ ક્યાંક આ ચુકાદાઓ સામે નારાજગી પણ વર્તાઈ રહી છે. જોકે, એક વાત સ્પષ્ટ છે કે, સુપ્રીમ કોર્ટ ધારે તો સામાજિક અને ક્રાંતિકારી પરિવર્તનો આણી શકે છે. જેમ કે ૩૭૭ની કલમ નાબૂદ કરીને સુપ્રીમે બહુ મોટું કામ કર્યું છે. અર્થાત્ સ્ત્રીઓ અને પુરુષો વચ્ચેના પરસ્પરના સમલૈગિંક સંબંધો હવે આ દેશમાં અપરાધ બનતા નથી. સાથોસાથ સુપ્રીમે શુક્રવારે એમ પણ કહ્યું કે વ્યભિચાર એ પણ અપરાધ નથી. અગાઉ, સુપ્રીમ કોર્ટે અપરાધી રાજકારણીઓને ચૂંટણી લડતાં અટકાવી ન શકાય એમ કહી હાથ ખંખેરતાં કહ્યું કે, સંસદે કાયદો ઘડવો જોઈએ. સુપ્રીમ કોર્ટ આ બાબતમાં દરમિયાનગીરી કરવા ઈચ્છતી નથી. વોટ્સએપના માધ્યમથી ચર્ચાતો સવાલ એ છે કે, જો આ દેશમાં સમલૈંગિક સંબંધો અપરાધ નથી, લગ્નેતર સંબંધો અપરાધ નથી, ગુનેગાર રાજકારણીઓ ચૂંટણી લડે એ અપરાધ નથી તો શું માત્ર હેલ્મેટ ન પહેરવી એ જ અપરાધ છે? આ કટાક્ષ વાસ્તવમાં અત્યંત માર્મિક અને હૃદય સોંસરવો ઉતરે તેવો છે. દા.ત. ભારતીય જનતા પાર્ટીની મોદી સરકાર દ્વારા નિયુક્ત વરિષ્ઠ સંસદસભ્ય અને પૂર્વ કેન્દ્રીય મંત્રી માનનીય સુબ્રમણિયમ સ્વામીએ કેન્દ્રીય નાણાંમંત્રી અરુણ જેટલીને પત્ર લખીને કહ્યું છે કે, કેન્દ્રીય નાણાંસચિવ હસમુખ અઢિયા સામે તેઓ ભ્રષ્ટાચાર અંગેનો કેસ કરવા માગે છે માટે તેઓને કેસ કરવાની અનુમતિ આપવામાં આવે. સ્વામીનો આક્ષેપ છે કે નીરવ મોદી અને મેહુલ ચોક્સી જેવા અપરાધીઓને ભગાડવામાં હસમુખ અઢિયાની ચાવીરૂપ ભૂમિકા છે અને હસમુખ અઢિયા હજુ પણ આ અપરાધીઓના સંપર્કમાં છે માટે તેઓની સામે ક્રિમિનલ પ્રોસીઝર કોડની ૧૯૭ની કલમ અને પ્રિવેન્શન ઓફ કરપ્શન એક્ટની કલમ ૧૯ અન્વયે ભ્રષ્ટાચાર કર્યા અંગેની ફરિયાદ દાખલ કરવા માટે આવશ્યક મંજૂરી સરકારે આપવી જોઈએ. નવાઈની વાત એ છે કે, સ્વામી જેવા સિનિયર નેતાએ એક સપ્તાહ અગાઉ આ ગંભીર આક્ષેપ કર્યો હતો, પરંતુ આજદિન તક આટલા ગંભીર આક્ષેપ અંગે સરકાર દ્વારા, હસમુખ અઢિયા દ્વારા કે અરુણ જેટલી દ્વારા કોઈ પ્રત્યુત્તર કે પ્રતિક્રિયા અપાઈ નથી અને કોઈ કોર્ટ સુઓમોટો આ કેસ દાખલ કરે તેવી કોઈ શક્યતા પણ દેખાતી નથી. આ સમયે યક્ષપ્રશ્ન એ થાય છે કે બિલાડીના ગળે ઘંટ બાંધશે કોણ?.